455/2019

Útdráttur

Kærður var úrskurður héraðsdóms þar sem hafnað var kröfu L um að X yrði gert að sæta gæsluvarðhaldi á grundvelli 2. mgr. 95. gr. laga nr. 88/2008 um meðferð sakamála. Í úrskurði Landsréttar kom fram að að virtum rannsóknargögnum málsins yrði að telja að X væri undir sterkum grun um aðild að stórfelldu broti gegn 173. gr. a almennra hegningarlaga nr. 19/1940 auk annarra hegningarlagabrota sem varðað gætu allt að 12 ára fangelsi. Væru brotin þess eðlis að nauðsynlegt væri að tryggja að X gengi ekki laus á meðan mál hans væri til meðferðar. Var krafa L um að X yrði gert að sæta gæsluvarðhaldi því tekin til greina.

Úrskurður Landsréttar

Landsréttardómararnir D-kk-nf Þ-kk-nf B-kk-nf, I-kvk-nf E-kvk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 20. júní 2019 sem barst réttinum ásamt kærumálsgögnum sama dag. Kærður er úrskurður Héraðsdóms Reykjavíkur 20. júní 2019 í málinu nr. R2840/2019 þar sem hafnað var kröfu sóknaraðila um að varnaraðila yrði gert að sæta gæsluvarðhaldi til fimmtudagsins 18. júlí 2019 klukkan 16. Kæruheimild er í llið 1. mgr. 192. gr. laga nr. 88/2008 um meðferð sakamála.

2 Sóknaraðili krefst þess að varnaraðila verði gert að sæta gæsluvarðhaldi til fimmtudagsins 18. júlí 2019 klukkan 16.

3 Varnaraðili krefst staðfestingar hins kærða úrskurðar og kærumálskostnaðar.

Niðurstaða

4 Varnaraðili er í máli þessu grunaður um stórfellt fíkniefnalagabrot, skipulagða brotastarfsemi og peningaþvætti. Af rannsóknargögnum málsins verður ráðið að hann fór ásamt öðrum manni til Keflavíkur, sem einnig er grunaður í málinu bar þar kassa á milli bifreiða og ók þaðan á bílaleigubíl. Eftir að hafa ekið nokkra stund um höfuðborgarsvæðið ók varnaraðili að […], […], sem er sumarhús í eigu föður hans og gaf þá skýringu á ferðum sínum þangað að hann hafi ætlað,,að athuga með aðstæður“. Þar skildi hann eftir lykla áður en hann ók aftur í bæinn. Hann sneri til baka í sumarhúsið að kvöldi sama dags, keypti matarbakka og fór með þangað, þar sem hann dvaldi ásamt tveimur öðrum mönnum sem einnig eru grunaðir í málinu. Eftir að þeir yfirgáfu sumarhúsið var þeim fylgt eftir af lögreglu, og voru þeir handteknir í kjölfarið. Lögreglumenn fóru að sumarhúsinu og sáu þar mikið magn fíkniefna innandyra. Samkvæmt skýrslu lögreglunnar fundust við leit í sumarhúsinu 8.592,35 g af amfetamíni og munir til framleiðslu fíkniefna. Þá mun þar hafa verið megn lykt af amfetamíni. Kassar þeir sem varnaraðili sást bera milli fyrrgreindra bifreiða innihéldu samkvæmt gögnum lögreglu muni sem notaðir eru við framleiðslu fíkniefna. Auk framangreinds hefur varnaraðili játað að hafa staðið að nokkuð umfangsmikilli ræktun kannabisplantna á sveitabýli í […].

5 Að framangreindu virtu er varnaraðili undir sterkum grun um aðild að stórfelldu fíkniefnalagabroti, sbr. 173. gr. a. almennra hegningarlaga nr. 19/1940, auk annarra hegningarlagabrota, sem varðað geta allt að 12 ára fangelsi. Verður því með tilliti til almannahagsmuna á það fallist að brot varnaraðila sé þess eðlis að nauðsynlegt sé að tryggja að hann gangi ekki laus á meðan mál hans er til meðferðar. Samkvæmt því og að öðru framangreindu virtu eru uppfyllt skilyrði þess að gera varnaraðila að sæta gæsluvarðhaldi á grundvelli 2. mgr. 95. gr. laga nr. 88/2008. Verður samkvæmt framangreindu fallist á kröfu sóknaraðila.

6 Ekki er fallist á kröfu um kærumálskostnað, sbr. 3. mgr. 237. gr. laga nr. 88/2008.

Úrskurðarorð:

Varnaraðili, X, sæti áfram gæsluvarðhaldi allt til fimmtudagsins 18. júlí 2019 klukkan 16.